
	נושא היחידה: פילגש בגבעה – יחידה 1

	
	כתבה: יעל דאר
מספר שיעורים לפי המתווה: 1

	
	הסבר כללי: 
יחידה זו היא הראשונה מתוך שלוש יחידות העוסקות בנושא פילגש בגבעה. הפרק הראשון עוסק בסיפור החטא. היחידה השניה, פרק כ, עוסקת במלחמת האחים. פרק כא עוסק בתיקון.
הפסוקים החוזרים בפרשיה זו (כמו גם בפסל מיכה) הם: 'בימים ההם אין מלך בישראל, איש הישר בעיניו יעשה'. פסוקים אלה מהווים פתיחה וגם סיכום לכל הסיפור כולו. מטרת פסוקים אלה היא להסביר, שמציאות מלך בישראל משפיעה לטובה גם על סדרי השלטון, אך גם על הרמה הרוחנית – מוסרית של העם. הסיפור שלפנינו יכול היה להתרחש רק בגלל הקרבה הגדולה לכנענים (שמהם למדו מעשים כמו אי הכנסת אורחים, משכב זכר והתעללות). 
בכל זאת – בעם ישראל יש זעזוע עמוק מהמעשה, והם מצליחים לגייס למלחמה מספר שיא של לוחמים: 400,000 איש רגלי שולף חרב. הם שואפים לתקן את המעשה, ולאחר מכן שואפים לאחד מחדש את העם ומצטערים על האפשרות ששבט שלם ייכחד. על אף המצב הקשה ששרר בתקופה המדוברת – עם ישראל מתנער מהחטא, שואף לתיקון ופועל באחדות. את האורות האלה נדגיש כשנלמד את הסיפור כולו. 
נתמצת את סיפור המעשה הרע, ונשתדל להדגיש את הדברים הטובים שקרו.

	פתיחה:  היום נלמד על מעשה קשה ביותר שקרה בתקופת השופטים.
נקרא את הפסוק הראשון, ונזכיר מה הרקע של התקופה.
"ויהי בימים ההם, ומלך אין בישראל..." 
נשאל: מי חי בארץ? הכנענים. מה אפשר ללמוד מהם? עבודה זרה. מידות מושחתות. נקרין את כרטיס המידע הזה.
כרטיס מידע
לעמי כנען היו מעשים מושחתים מאוד, לכן ציוה אותנו ה' "כמעשה ארץ כנען אשר אני מביא אתכם שמה לא תעשו..." אחד המעשים המושחתים שהיו נפוצים היה האיסור לארח אורחים בתחום העיר. אם קרה שהגיעו אורחים לעיר, היו אנשי העיר מתעללים בהם כאוות נפשם. כך קרה בסדום, וכך מסופר גם בפרקנו.

	עיון בפסוקים: 
העיון בפסוקים מסתמך מאוד על המתווה המפורט לפרקים אלה. יש לקרוא בקול רק את הפסוקים המודגשים. שאר הפסוקים – לספר בעל פה.
א-ד: האיש ופילגשו - אִישׁ משבט לוי, מהר אפרים, לקח "אִשָּׁה פִילֶגֶשׁ" לחיות עמה, אך בזמן מסוים היא סרה ממנו לאחרים ("וַתִּזְנֶה עָלָיו פִּילַגְשׁוֹ", פס' ב) ושבה לחיות בבית אביה בבית-לחם יהודה; כעבור ארבעה חודשים בא האיש לבית-לחם כדי לשכנע את הנערה לשוב ולחיות עימו; אבי הנערה שמח מאד בבואו"; וַיַּחֲזֶק בּוֹ חֹתְנוֹ ...וַיֹּאכְלוּ וַיִּשְׁתּוּ" – במשך שלשה ימים. 
הפילגש: נסביר לילדים כי בימי המקרא, לפעמים, בנוסף לאשה של האיש – זו שאיתה הוא התחתן, היתה אישה נוספת במעמד נמוך יותר. אנחנו מכירים את הגר, מחומש בראשית, את בלהה וזלפה (בהמשך הפכו לנשים ממש) ואת הפילגש – אמו של אבימלך.
ה-יד: ההליכה בדרך - בבוקר היום הרביעי מבקש האיש לחזור, אך חותנו מפציר בו להישאר קמעה: "סְעָד לִבְּךָ פַּת לֶחֶם וְאַחַר תֵּלֵכוּ" (פס' ה) וכך הם מבלים גם יום זה במאכל ובמשתה "וַיֵּשְׁבוּ וַיֹּאכְלוּ שְׁנֵיהֶם יַחְדָּו וַיִּשְׁתּוּ" עד אשר האיש נשאר ללון גם באותו יום; בבקר היום החמישי מבקש האיש ללכת אך חותנו שב ומפציר בו: "..וַיֹּאמֶר אֲבִי הַנַּעֲרָה סְעָד נָא לְבָבְךָ וְהִתְמַהְמְהוּ עַד נְטוֹת הַיּוֹם" (פס' ח) ואמנם, כך היה – "וַיֹּאכְלוּ שְׁנֵיהֶם"; בערוב היום קם האיש ללכת, והפעם כבר לא עוזרות הפצרותיו של החותן "וְלֹא אָבָה הָאִישׁ לָלוּן וַיָּקָם וַיֵּלֶךְ" (פס' י); אך כיון שיצאו מאוחר, החל להחשיך עליהם היום בעודם בדרך, סמוך ל"יְבוּס הִיא יְרוּשָׁלִָם וְהַיּוֹם רַד מְאֹד"; לפיכך הציע הנער: "לְכָה נָּא וְנָסוּרָה אֶל עִיר הַיְבוּסִי הַזֹּאת וְנָלִין בָּהּ"(פס' יא); האיש סרב ללון בעיר נכרית, והמשיך ללכת עד ששקעה השמש לגמרי בהיותם  "אֵצֶל הַגִּבְעָה אֲשֶׁר לְבִנְיָמִן", ולפיכך נכנסו אל העיר ללון בה (פס' יד); 

יש להיעזר במפה (במצגת המצורפת) כדי להראות את דרכו של האיש הלוי.

טו-כז: רשעתם הכפולה של אנשי הגבעה: 1. הם רואים את האורחים יושבים "בִּרְחוֹב הָעִיר" ואעפ"כ מותירים אותם בחוץ בקור- "אֵין אִישׁ מְאַסֵּף אוֹתָם הַבַּיְתָה לָלוּן" 2. לאחר שהאיש הזקן אסף את האורח אל ביתו, אנשי בנימין "מִתְדַּפְּקִים עַל הַדָּלֶת" ותובעים מהמארח להוציא את האורח, להתעלל בו ; האיש הזקן בא בדברים עם אנשי המקום כדי להרגיעם ולהגן על אורחו, אך הם לא נענים עד האיש האורח אוחז בפילגשו ומוציא אותה אליהם כדי למלט את נפשו; ואכן, אנשי הגבעה מתעללים בה במשך הלילה, והיא מתה.
כח-ל: כאשר רואה האיש שפילגשו מתה, הוא חוזר לביתו ועושה פעולה שנועדה לזעזע את כל שבטי ישראל: הוא מנתח חלקים מהפילגש המתה ושולח "בְּכֹל גְּבוּל יִשְׂרָאֵל".
ל: הזעזוע - ואמנם, מעשהו גרם לזעזוע עמוק, לשיחה ולטכס עצה כיצד לנהוג דבר: וְהָיָה כָל הָרֹאֶה וְאָמַר לֹא נִהְיְתָה וְלֹא נִרְאֲתָה כָּזֹאת לְמִיּוֹם עֲלוֹת בְּנֵי יִשְׂרָאֵל מֵאֶרֶץ מִצְרַיִם עַד הַיּוֹם הַזֶּה שִׂימוּ לָכֶם עָלֶיהָ עֻצוּ וְדַבֵּרוּ" (פס' ל); המעשה איחד את כל העם אנשי בנימין כנגד עושי העוולה.

	הצעות להמחשה: 
· מפה הממחישה את הדרך במצגת המצורפת.
· כרטיס מידע על הכנענים במצגת המצורפת.

	מסרים והפנמה: 
· אבי הנערה והלוי מבלים את זמנם באכילה ושתיה. האם אין להם דבר לעשות? עיסוק משמעותי במשך היום, סדר יום ברור הם ערכים חשובים.
· אהבת המשפחה – אבי הנערה מוכן לעכב את הלוי עוד ועוד כדי שיישאר מוגן. זה מראה על קשר טוב בין בני המשפחה.
· שעת יציאה ראויה לאדם היוצא לדרך ארוכה – רצוי בשעות הבוקר.
· הכנסת אורחים של האיש הזקן מגבעה. 

	מבט שלם: 
זוהי היחידה הראשונה בסדרת היחידות 'פילגש בגבעה'. את רובה סיפרנו, ונתמקד בתיקון.

	סיכום: 

	הרחבה והפניות למקורות נוספים:

